**Ilgtermiņa darba ar jaunatni plānošana
 atklāta projektu konkursa “Atbalsts jaunatnes politikas īstenošanai vietējā līmenī saskaņā ar vietējā līmeņa patstāvīgajiem jaunatnes politikas plānošanas dokumentiem” ietvaros**

**Politiskais ietvars**

Izglītības un zinātnes ministrijas 2019. gada Jaunatnes politikas valsts programmas prioritāte - veicināt **ilgtermiņa darba ar jaunatni plānošanu** vietējā un reģionālā līmenī.

**Konkursa mērķis**

Atbalstīt projektus, kas vērsti uz vietējā līmeņa jaunatnes politikas plānošanas dokumentos noteikto mērķu sasniegšanu **ilgtermiņa plānveida darba ar jaunatni pašvaldībā attīstībai.**

**Kas ir ilgtermiņa risinājums darbā ar jaunatni?**

Tas ir strukturēts process (pieeja, sistēma, programma), kas rada ilgtermiņa ietvaru konkrēta darba ar jaunatni rīcības virziena (piemēram, mobilā darba ar jaunatni, brīvprātīgā darba, jauniešu līdzdalības) īstenošanai pašvaldībā.

jeb

Jaunatnes politikas stratēģijā iekļauto mērķu/darbības virzienu saturiska pilnveide jeb “praktiski risinājumi” lielo mērķu sasniegšanai.

**Kādas darba ar jaunatni jomas var attīstīt projekta ietvaros?**

Projektā var attīstīt tos darba ar jaunatni virzienus, kuros pašvaldībā līdz šim nav veikts plānots darbs, kuros tiek īstenotas atsevišķas aktivitātes, bet nav izveidota strukturēta ilgtermiņa pieeja, kurās mērķtiecīgas darbības līdz šim nav veiktas un kuros pašvaldībā ir gan politisks, gan jauniešu atbalsts. Piemēram:

* Jauniešu līdzdalība
* Starpinstitucionālā sadarbība
* Sociālā iekļaušana
* Brīvprātīgais darbs
* Mobilais/ielu darbs ar jaunatni
* Jauniešu iniciatīvas, jauniešu NVO
* Jauniešu informēšana
* Digitālais darbs ar jaunatni
* Jaunatnes politikas plānošana, izvērtēšana, pilnveidošana
* Jauniešu uzņēmīgums, nodarbinātība
* Darbs ar jaunatni starptautiskā līmenī
* Jaunatnes jomā iesaistīto personu un institūciju kapacitātes stiprināšana
* Cits \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Soļi darba ar jaunatni virziena attīstīšanā – PIEMĒRS**

Darba ar jaunatni prioritārais virziens: mobilais darbs ar jaunatni

|  |  |  |  |
| --- | --- | --- | --- |
| Nr.p.k. | Solis | Piemērs |  |
| 1. | Jaunatnes politikas plānošanas dokuments | Pašvaldības A jaunatnes politikas stratēģijā ir iekļauta prioritāte “Jauniešu līdzdalības sekmēšana” un “Darba ar jaunatni attīstība attālākajos pagastos” |  JAUNIEŠU LĪDZDALĪBA |
| 2. | Rīcības virziena līdzšinējās ieviešanas analīze (SVID analīze: iekšējie un ārējie faktori) | Pašvaldība izvērtē līdz šim veikto darbu ar jaunatni pagastos (efektivitāte, sasniegtie rezultāti utt.) |
| 3. | Citu iestāžu, kas strādā ar jauniešiem, rīcības virziena ietvaros apzināšana (sociālais dienests, policija, probācijas dienests, skola utt.) | Pašvaldība apzina organizācijas/institūcijas/cilvēkresursus, kas veic darbu ar jaunatni pagastos |
| 4. | Konsultācijas pašvaldībā, konsultatīvajā padomē, ar jauniešiem (politiskais atbalsts) par rīcības virziena saturu | Tikšanās ar pašvaldības lēmumu pieņēmējiem, konsultācijas ar jauniešiem (piemēram, aptaujas) par turpmāko darbu rīcības virzienā (piemēram, mobilā darba ar jaunatni ieviešanu pašvaldībā A) |
| 5. | Darba grupas izveide, ja nepieciešams (iesaistot jauniešus) | Pašvaldībā tiek izveidota darba grupa, kurā darbojas jaunatnes lietu speciālists, vietējās NVO, jauniešu centra pārstāvji, sociālā dienesta vadītāja, jauniešu domes pārstāvji, skolas pārstāvji (vai citi) |
| 6. | Rīcības virziena īstenošanas plāna izstrāde darba grupā sadarbībā ar konsultatīvo padomi, jauniešiem, citām iestādēm | Darba grupa izstrādā konkrētu aktivitāšu plānu/rīcības plānu noteiktam periodam mobilā darba ar jaunatni attīstīšanai pašvaldībā A (ietverot sagatavošanas aktivitātes, piemēram, speciālistu piesaistīšanu, mācības, darbu ar vietējām sabiedrībām) |
| 7. | Mērķu un rezultātu noteikšana | Tiek izvirzīti mērķi (piemēram, veicināt jauniešu uzņēmīgumu, iesaistīt NEET grupas jauniešus) un identificēti sagaidāmie rezultāti mobilā darba ar jaunatni aktivitātēm |
| 8. | Aktivitāšu plāna izstrāde (sasaiste ar budžetu, indikatori, termiņi) | Darba grupa izstrādā konkrētu aktivitāšu plānu noteiktam periodam, piemēram, nosakot aktivitāšu veicējus, vietas, nepieciešamos resursus, termiņus, sasniedzamos indikatorus |
| 9. | Noteikto rezultātu izvērtēšanas kārtības izstrāde | Darba grupa izstrādā kvantitatīvos un kvalitatīvos kritērijus, kādā veidā tiks mērīta mobilā darba ar jaunatni efektivitāte, tiek noteiktas mērīšanas metodes (piemēram, individuālas sarunas, anketēšana) |
| 10. | Aktivitātes pilotēšana projekta ietvaros | Pašvaldība īsteno mācības mobilā darbā ar jaunatni iesaistītajām personām, organizē regulāru mobilo darbu ar jauniešiem pagastā A, izvērtē rezultātus, prezentē rezultātus lēmumu pieņēmējiem, izstrādā rīcības plānu nākamajam periodam u.c. |  |

!!! Šis ir piemērs, kas var tikt papildināts vai mainīts, pamatojoties uz katras konkrētās pašvaldības vajadzībām un specifisko situāciju.